हाल में फ्रीबीज यानी रेवड़ी को लेकर बीजेपी आम आदमी पार्टी को सीधे निशाने पर लेती रही है। इसने देश में फ्रीबीज पर चर्चा भी गरम कर दी। प्रधानमंत्री मोदी कहते रहे हैं कि इससे देश का भला नहीं हो सकता। यह सरकारों पर कर्ज का बोझ बढ़ाएगा। चुनावी फायदे के लिए लुभावने वादे करना सही नहीं है। वहीं, 'आप' इसे लेकर बीजेपी पर सवाल खड़ी करती रही है। आप दिल्ली में कई सुविधाएं मुफ्त देती है। इस पर बीजेपी और आप के बीच कहासुनी होती रही है।
आमदनी अठन्नी, खर्चा रुपया का दिया उदाहरण
बीजेपी की गुजरात में रिकॉर्ड जीत के बाद प्रधानमंत्री मोदी ने एक बार फिर इस मुद्दे को उठाया। उन्होंने कहा- हमारे पूर्वज बहुत विद्वान थे। उन्होंने एक कहावत कही। कहावत है - आमदनी अठन्नी, खर्चा रुपया। अगर यह हिसाब रहेगा तो क्या स्थिति होगी यह हम अपने आस-पास के देशों में देख रहे हैं। आज इसलिए देश सतर्क है। देश के हर राजनीतिक दल को यह याद रखना होगा कि चुनावी हथकंडों से किसी का भला नहीं हो सकता है। इस तरह उन्होंने आप और अरविंद केजरीवाल को सीधे निशाने पर लिया।
आप ने गुजरात में करीब सभी सीटों पर चुनाव लड़ा था। वह 5 सीट जीतने में कामयाब हुई है। धीरे-धीरे वह देशभर में अपने पांव फैलाना चाहती है। 7 दिसंबर को आए दिल्ली एमसीडी चुनाव के नतीजों में उसने शानदार जीत दर्ज की है। इन चुनाव में उसने 15 साल से एमसीडी में काबिज बीजेपी को उखाड़ फेंका है।
फॉल्ट लाइंस बढ़ाने से नहीं होगा फायदा
इसके बाद पीएम मोदी ने कांग्रेस का नाम लिए बगैर पार्टी पर निशाना साधा। पीएम ने कहा कि आज के जनादेश में एक और बड़ा संदेश है। समाज के बीच दूरियां बढ़ा राष्ट्र के सामने चुनौतियां पेश करके जो राजनीतिक दल तात्कालिक लाभ लेने के फिराक में रहते हैं, वो सावधान हो जाएं। उन्हें देश की जनता और युवा पीढ़ी देख रही है। समझ भी रही है। भारत का भविष्य फॉल्ट लाइंस को बढ़ाकर नहीं, उन्हें गिराकर ही उज्ज्वल बनेगा। कभी भाषा की दीवार, कभी रहन-सहन, कभी खान-पान, कभी ये वर्ग कभी वो वर्ग। पीएम बोले- लड़ने के लिए कई वजह हो सकती हैं। लेकिन, जुड़ने के लिए एक वजह है यह मातृभूमि। ये देश। ये हमारा भारत। जीने और मरने के लिए इससे बड़ी कोई और वजह नहीं हो सकती।
उन्होंने कहा कि बीजेपी को मिला जनसमर्थन दिखाता है कि लोग उस पर कितना यकीन करते हैं। यह दिखाता है कि परिवारवाद और भ्रष्टाचार के खिलाफ जनाक्रोश लगातार बढ़ रहा है। लोकतंत्र के लिए ये अच्छे संकेत हैं। गुजरात में अब तक का सबसे प्रचंड जनादेश देने के लिए उन्होंने राज्य की जनता को धन्यवाद दिया।